b'\n_START_ARTICLE_\nRev\xc5\xa1\xc4\x8dina\n_START_PARAGRAPH_\nRev\xc5\xa1\xc4\x8dina je pomanjkanje materialnih dobrin, ki se odra\xc5\xbea v nezmo\xc5\xbenosti \xc4\x8dloveka, da vzdr\xc5\xbeuje standard \xc5\xbeivljenja, primerljiv s tistim svojih rojakov. V ekonomskem smislu je reven \xc4\x8dlovek, \xc4\x8digar dohodek ne dosega praga, ki ga dolo\xc4\x8di vlada neke dr\xc5\xbeave glede na povpre\xc4\x8dno stanje v tej dr\xc5\xbeavi. Temu pravimo relativna rev\xc5\xa1\xc4\x8dina in se meri na ravni dru\xc5\xbeine kot osnovne enote dru\xc5\xbebe, izravnano glede na \xc5\xa1tevilo dru\xc5\xbeinskih \xc4\x8dlanov. Pojem absolutna rev\xc5\xa1\xc4\x8dina pa se nana\xc5\xa1a na nezmo\xc5\xbenost zadostitve osnovnih \xc5\xbeivljenjskih potreb, kot so hrana, pitna voda, obleka in zato\xc4\x8di\xc5\xa1\xc4\x8de. Svetovna banka uporablja tudi izraz skrajna rev\xc5\xa1\xc4\x8dina, ki ga opredeljuje kot dohodek, ni\xc5\xbeji od 1,9 ameri\xc5\xa1kega dolarja na dan (za leto 2013)._NEWLINE_Mednarodne organizacije prepoznavajo dru\xc5\xbebeno in ekonomsko neenakost, katere posledica je med drugim rev\xc5\xa1\xc4\x8dina dela prebivalstva, kot eno klju\xc4\x8dnih socialnih problematik. Za rev\xc5\xa1\xc4\x8dino je odgovoren kompleksen splet dru\xc5\xbebenih in individualnih dejavnikov, ki ga raziskujejo sociologi, ki \xc5\xa1e niso izdelali enotne teorije rev\xc5\xa1\xc4\x8dine. Ve\xc4\x8dina pa zavra\xc4\x8da ekonomisti\xc4\x8dni model svobodne volje, po katerem je le posameznik odgovoren za svojo usodo in s tem edini vzrok za lastno rev\xc5\xa1\xc4\x8dino.'